b"\n_START_ARTICLE_\nMonastir (Tun\xc3\xadsia)\n_START_SECTION_\nLa ciutat\n_START_PARAGRAPH_\nLa ciutat es troba en una pen\xc3\xadnsula amb una illa, de nom actual Sidi El Gadamsi (l'antiga Djezira al-Ustany o \xc3\xaele du Centre), enfront de la badia principal o Marina (amb el cap de la Marina) i del cementiri de Sidi El Mazeri; al sud, el port d'oci, a la vora del qual es troba la fortalesa i la Gran Mesquita. La kashba n'\xc3\xa9s al nord-est. La mesquita Bourguiba (Djami Burkiba) est\xc3\xa0 cap al centre de la ciutat, amb el mausoleu de la fam\xc3\xadlia (Turbat Al Burkiba, constru\xc3\xaft a partir del 1963) del president que hi fou enterrat el 2000, i \xc3\xa9s lloc de visita obligada. El palau de Congressos \xc3\xa9s a la part sud de la ciutat. Entre Skanes i Monastir, hi ha la Cit\xc3\xa9 des Sports. Dues illes m\xc3\xa9s es troben a la rodalia de la seva costa (Djezira al-Hammam o 'illot dels Coloms', i Djezira al-Tonnara). A l'illa de Sidi El Gadamsi, hi ha diverses coves artificials (unes 50) probablement d'origen p\xc3\xbanic.\n_START_SECTION_\nHist\xc3\xb2ria\n_START_PARAGRAPH_\nFou l'antiga Ruspina del romans. C\xc3\xa8sar hi va establir el seu campament el 46 aC, abans de l'atac final als pompeians._NEWLINE_El 796, per ordre del califa Harun ar-Raixid, el governador \xc3\xa0rab H\xc3\xa0rthama ibn \xc3\x80yan hi van construir un ribat o castell per fer front als atacs bizantins (segurament de N\xc3\xa0pols, Amalfi i Gaeta), probablement al damunt d'un edifici religi\xc3\xb3s cristi\xc3\xa0 o b\xc3\xa9 la poblaci\xc3\xb3 cristiana local li va donar el nom de monestir a l'edifici \xc3\xa0rab perqu\xc3\xa8 era com un monestir musulm\xc3\xa0. Ja s'havia constru\xc3\xaft abans un ribat a Sussa, en el govern de Yazid ibn H\xc3\xa0tim al-Muhal\xc2\xb7lab\xc3\xad, que va governar del 772 al 788 (encara que, per una inscripci\xc3\xb3 err\xc3\xb2nia, aquest ribat fou datat m\xc3\xa9s tard, vers el 821/822)._NEWLINE_Al ribat, s'hi van afegir m\xc3\xa9s tard (segle IX) dos altres ribats i el conjunt fou sovint anomenat Qussur al-Munastir, \xc2\xabalc\xc3\xa0ssers de Monastir\xc2\xbb. _NEWLINE_M\xc3\xa9s tard, es van donar terres en hub\xc3\xbas o waqf als morabits. El servei al ribat va adquirir la consideraci\xc3\xb3 de fet meritori. Abu-l-\xc3\x80rab al-Qayrawan\xc3\xad esmenta un hadit que diu: \xc2\xabQui serveix tres dies a la vila de Monastir adquireix el dret al parad\xc3\xads.\xc2\xbb El ribat fou el m\xc3\xa9s venerat del Magrib i, per aquesta ra\xc3\xb3, els darrers membres de la dinastia z\xc3\xadrida es van enterrar al cementiri proper._NEWLINE_El mausoleu m\xc3\xa9s venerat fou el de l'imam maliquita al-Mazar\xc3\xad (nascut a Sic\xc3\xadlia i predicador a Mahdia vers el 1141). En aquesta \xc3\xa8poca, la veneraci\xc3\xb3 del ribat ja havia entrat en decad\xc3\xa8ncia i al-Mazar\xc3\xad ho descriu en una f\xc3\xa0tua, en qu\xc3\xa8 fa constar que els morabits ja no hi vivien, per\xc3\xb2 encara recaptaven les almoines (maruf) i que molts morabits havien esdevingut propietaris hereditaris de terres a la rodalia, terres que s'havien posat en explotaci\xc3\xb3, i les activitats de la gent li recordaven les dels monjos cristians._NEWLINE_La incipient ciutat fou respectada pels Banu Hilal, que coneixien el seu car\xc3\xa0cter sagrat. La veneraci\xc3\xb3 es va recuperar despr\xc3\xa9s l'enterrament d'al-Mazar\xc3\xad al lloc en el segle XII, i el seu prestigi religi\xc3\xb3s es va mantenir durant segles. _NEWLINE_Piri Reis esmenta la zawiya habitada per estudiants i morabits. Els maltesos Lanfreducci i Bosio feien constar, el 1587, les visites dels pirates turcs a Monastir per devoci\xc3\xb3 als seus morabits. El turcs van modificar les muralles del ribat per afegir-hi artilleria. _NEWLINE_El ribat avui dia \xc3\xa9s un museu. La ciutat no va prosperar fins als anys seixanta, quan el president Bourguiba va imposar el seu desenvolupament i es van construir la mesquita i mausoleu del seu nom, i als anys setanta l'aeroport, coincidint amb el desenvolupament del turisme."